Østøver på Straumsvegen i Vågstranda, med Skarbukta til venstre i bilde.
**Vågstranda** er ei bygd lengst øst i Vestnes kommune i Møre og Romsdal med i underkant av 500 innbyggere, samt navnet på et kirkesogn med Vågstranda kirke i Grytten prestegjeld i Møre bispedømme. Området ble overført fra Rauma til Vestnes kommune 1. januar 2021. Vedtaket i Kommunaldepartementet sommeren 2019 omfatter grunnkretsene Hjelvik og Våge med i alt 442 innbyggere (i 2019).

Vågstranda har eget oppvekstsenter (barnehage og barneskole), kirke og dagligvarebutikk med post. Bygda har ellers mange turmuligheter, fra fjord til fjell.

Vågstranda har Nordens største brakkvannspoll der ble det drevet oppdrett av østers og ål. Østers vokste naturlig i pollen og i 1906 begynte oppdrett. Den grunne pollen er trolig et av Norges beste steder for oppdrett av østers på grunn av temperaturforholdene som fører til vekst av alge som østers lever. Opp til 20 millioner yngel kan klekkes årlig. Produksjonen var på 10 til 100 tonn årlig. Ål gikk inn i pollen på jakt etter østers og det ble en periode drevet fangst og røyking av ål. Bygda har også fiskeoppdrettsanlegg, det første anlegget kom i gang i 1963. Vågstranda har utsikt til øya Sekken.

I 1915 satte grunneierne på Vågstranda opp et vannkraftverk i Reistadelva og bygda fikk elektrisk lys samme høst.

I 1973 satte Glamox under ledelse av Birger Hatlebakk en fabrikk i drift på Vågstranda.

Stedet har trolig gammel bosetning. Det er flere røyser langs sjøen og bautastein på Nedre Våge.

På 1940-tallet var sammenhengende vei mellom Vågstranda og Veblungsnes ferdig, slik at det ble ferjefri veiforbindelse Ålesund-Åndalsnes-Oslo. Voll fikk da for første gang veiforbindelse til nabobygdene. Ferjesambandet Våge–Norvik ble lagt ned i 1945. Vågstranda var del av Veøy kommune til 1964. Da det ble sammenhengende vei på sørsida Romsdalsfjorden falt grunnlaget for båt- og ferjetransport over Romsdalsfjorden til resten av Veøy kommune bort. Vågstranda og Holm sogn gikk i 1964 sammen med Voll, Grytten, Hen og Eid inn i Rauma kommune.

Referanser
----------

1. ↑  «Endrer grensen mellom kommunene Rauma og Vestnes». *Regjeringen.no* **(norsk)**. 20. juni 2019. Besøkt 13. august 2019. «Kommunal- og moderniseringsdepartementet har vedtatt at grensen mellom Rauma og Vestnes kommuner blir justert slik at området Vågstranda blir flyttet fra Rauma til Vestnes kommune. Endringen vil skje fra 1. januar 2021. Initiativet til å utrede grensejustering ble fremmet av Vågstranda Vel i 2016. Saken ble deretter liggende i ro hos Fylkesmannen i Møre og Romsdal i påvente av utredninger av grensejusteringer som berørte nye kommuner fra 2020.»
2. 1 2  Talberg, Øystein (9. mai 2011). «Har ny driver på gang». *andalsnes-avis.no*. Arkivert fra originalen 29. juli 2021. Besøkt 29. juli 2021.
3. ↑  NRK (26. januar 2006). «Storsatsing på østers». *NRK*. Besøkt 12. august 2019. «Anlegget på Vågstranda er Nord-Europas største, og østersen eksporteres til flere europeiske land.»
4. ↑  Bruaset, Oddgeir (1997). *Romsdal: folket og landskapet*. Oslo: Samlaget. ISBN 8252149391.
5. ↑  *Ei Bok om Rauma*. Åndalsnes: Rauma kommune. 1990.
6. ↑  *Rauma kommunale kraftverk (Grytten komm. elektrisitetsverk): 50 år 1918-1968*. Åndalsnes. 1968.
7. ↑  Harnes, Per Arnt (1956-) (1997). *Mye lys og varme: Glamox 50 år : 1947-1997*. Molde: Glamox. ISBN 8290393849.
8. ↑  Amdam, Per (1950). *Kjenner du Romsdal?: (En veileder)*. Molde.
9. ↑  *Eit Hus for Han og folket: Eid kyrkje 1797-1997*. [Rauma]: Eid sokneråd. 1997. ISBN 8290393865.
10. ↑  *Om samferdsel i Møre og Romsdal: Møre og Romsdal fylkesbåtar 1920-1995*. [Molde]: Møre og Romsdal fylkesbåtar. 2000. ISBN 8279550208.

|  |  |
| --- | --- |
| Oppslagsverk/autoritetsdata | Sentralt stedsnavnregister
 |